ET Euroopa Liidu Teataja L 21/34

KOMISJONI RAKENDUSOTSUS,

22. jaanuar 2013,

millega lubatakse vastavalt Euroopa Parlamendi ja nõukogu määrusele (EÜ) nr 258/97 laiendada toidu uuendkoostisosa õlisalvei (Salvia hispanica) seemnete kasutusala

(teatavaks tehtud numbri C(2013) 123 all)

(Ainult ingliskeelne tekst on autentne)

(2013/50/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,

ning arvestades järgmist:

(1) Komisjoni otsusega 2009/827/EÜ (2) on lubatud vastavalt Euroopa Parlamendi ja nõukogu määrusele (EÜ) nr 258/97 viia toidu uuendkoostisosana turule õlisalvei (Salvia hispanica) seemneid kasutamiseks leivatoodetes, kui kõnealuste seemnete maksimaalne sisaldus on 5 %.

(2) Äriühing The Chia Company esitas 14. aprillil 2011 Ühendkuningriigi pädevatele asutustele taotluse toidu uuendkoostisosana turul olevate õlisalvei (Salvia hispanica) seemnete kasutusala laiendamiseks. Eelkõige taotlesid nad luba suurendada teatavates toidukategooriates õlisalvei seemnete sisaldust kuni 10 protsendini ja müüa müügipakendis õlisalvei seemneid, mille soovitatavaks päevaseks annuseks on kuni 15 g.

(3) Ühendkuningriigi pädev toiduhindamisasutus esitas 16. märtsil 2012 esialgse hindamisaruande. Selles jõudis ta järeldusele, et õlisalvei seemnete kasutusala laiendamine taotluses märgitud tootekategooriate puhul on kooskõlas määruse (EÜ) nr 258/97 artikli 3 lõikes 1 sätestatud kriteeriumidega.

(4) Komisjon edastas esmase hindamisaruande kõikidele liikmesriikidele 26. märtsil 2012.

(5) Määruse (EÜ) nr 258/97 artikli 6 lõike 4 teises lõigus sätestatud 60-päevase ajavahemiku jooksul esitati põhjendatud vastuväiteid, eelkõige seoses toksikoloogiliste andmete puudumisega. Liikmesriigid ja komisjon jäid taotleja esitatud lisaselgitustega rahule. Seega kinnitati, et määruse (EÜ) nr 258/97 artikli 3 lõikes 1 sätestatud kriteeriumid on täidetud.

(6) Kooskõlas määruse (EÜ) nr 258/97 artikli 7 lõikega 1 tuleks vastu võtta rakendusotsus, millega lubatakse laiendada toidu uuendkoostisosa õlisalvei seemnete kasutusala.

(7) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Õlisalvei (Salvia hispanica) seemneid sellisena, nagu need on määratletud I lisas, võib viia liidus turule toidu uuendkoostisosana kasutamiseks kooskõlas II lisas sätestatud kasutusaladega.

Õlisalvei (Salvia hispanica) seemneid võib lõpptarbijale müüa ainult müügipakendis.

Artikkel 2

Nimetus, mis kantakse käesoleva otsusega lubatud toidu uuendkoostisosa õlisalvei (Salvia hispanica) seemneid sisaldava toidu märgistusele, on „õlisalvei (Salvia hispanica) seemned”.

Müügipakendis õlisalvei (Salvia hispanica) seemnete puhul on vajalik lisamärgistus, millega teatatakse tarbijale, et soovitatav päevane annus on kuni 15 g.

Artikkel 3

Otsus on adresseeritud äriühingule The Chia Company, 262–276 Lorimer Street, Port Melbourne, VIC 3207, Austraalia.

Brüssel, 22. jaanuar 2013 Komisjoni nimel komisjoni liige Tonio BORG

(1) EÜT L 43, 14.2.1997, lk 1.

(2) ELT L 294, 11.11.2009, lk 14.

I LISA ÕLISALVEI (SALVIA HISPANICA) SEEMNETE SPETSIFIKATSIOONID Kirjeldus Lavendlilehine salvei (Salvia hispanica) on suvine üheaastane rohttaim, mis kuulub huulõieliste sugukonda. Pärast saagikoristust puhastatakse seemned mehaaniliselt. Õied, lehed ja taime muud osad eemaldatakse. Õlisalvei seemnete tüüpiline koostis Kuivaine 91–96 % Valgud 20–22 % Rasvad 30–35 % Süsivesikud 25–41 % Kiudained (toorkiud (1)) 18–30 % Tuhk 4–6 % (1) Toorkiud on kiudaine osa, mis koosneb peamiselt mitteseeditavast tselluloosist, pentosaanidest ja ligniinist.